### Beslutninger

Fremsendes til Borgmesterens Afdeling med henblik på udarbejdelse af en indstilling, jf. byrådets vedtagelse i mødet den 8. maj 2024 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA V

Forslag

I Venstre er vi optaget af at sikre de bedst mulige betingelser for danske iværksættere, herunder også i [adresse], samtidig med at vi ønsker at gøre det mere attraktivt for kvinder at starte deres egen virksomhed. Derfor foreslår vi:

1. Gøre det mere trygt for kvinder at stifte virksomhed samtidig med at stifte familie. Vi vil opnå dette ved at etablere en mere fleksibel tilskudsordning til privat pasning for selvstændige på deltidsbarsel. Iværksættere på deltidsbarsel skal kunne modtage tilskud til privat børnepasning under de eksisterende vilkår, men med øget fleksibilitet. I dag dækker kommunen 75 % af omkostningerne til privat pasning for børn over 24 uger. I Venstre mener vi, at [adresse] bør tilbyde tilskud til pasning af børn under 24 uger. For at kunne modtage tilskud skal barnet passes minimum 10 timer om ugen.

2. Gøre det mere attraktivt at tiltrække kapital til [adresse] og øge fokusset på involvering af Business Angels.

3. Fremme samarbejdet mellem startups og etablerede virksomheder.

4. [adresse] bør være opmærksom på at fremhæve nye produkter fra lokale iværksættere ved at købe ydelser fra startups. Dette sender et klart signal om tillid og støtte og udgør en vigtig anerkendelse af nye virksomheder.

5. Arrangere netværksmøder i samarbejde med byens aktører på området og det private erhvervsliv, hvor kvindelige iværksættere kan mødes, dele erfaringer og opbygge stærke relationer.

6. Etablere mentorprogrammer, hvor erfarne kvindelige iværksættere kan vejlede og støtte nye iværksættere gennem opstartsprocessen.

Motivation

Dansk iværksætteri og erhvervsliv generelt udgør rygraden i det danske velfærdssamfund. Derfor er det essentielt, at vi sikrer de bedst mulige rammevilkår for virksomheder også her lokalt i [adresse]. Det handler både om at sikre et stærkt lokalt økosystem, tiltrække ny kapital og etablere værdifulde netværk i [adresse], så virksomhederne fortsætter deres væksteventyr i [adresse] - også efter opstartsfasen.

Desværre er det kun et fåtal af dem, der stifter virksomhed, der er kvinder. Dette skaber en betydelig ulighed og en skæv kønsbalance blandt iværksættere.

Kun 8 % af kvinderne i den danske befolkning er nye iværksættere, hvilket er under OECD-gennemsnittet på 9,3 %. Trods en stigning på 20 % i antallet af kvindelige iværksættere fra 2014 til 2020, udgører kvinder stadig blot 27 % af iværksætterne i [adresse].

Dansk Erhverv har lavet en analyse, der viser, at antallet af kvindelige iværksættere er steget i løbet af de seneste år, men kvinder udgør stadig kun en fjerdedel af iværksætterne i [adresse]. Samtidig modtager kvindelige iværksættere kun en forsvindende lille del af kapitalen. Alt dette gør det mindre attraktivt for kvinder at starte virksomhed.

På trods af at kvinder kun modtager en lille del af kapitalen, formår de at få mere ud af pengene. 100 kr. investeret i en startup med kvindelige stiftere resulterer i 25 % større omsætning sammenlignet med virksomheder stiftet af mænd.

Stillet af Kristina Johnsen (V), politisk ordfører.